# **Bude don Titus cestou našej obnovy?**

«Svätci sú **mimoriadnym Božím darom**, ktorý Boh dáva v každej epoche veriacim nielen preto, aby ich obdivovali a nasledovali, ale aby našli v ich existencii **živý a presvedčivý výklad evanjelia**. Ich prítomnosť v kresťanskej komunite nemá byť zameraná na veľkosť ich podujatí, ani na bohatstvo ich darov, či hrdinstvo ich čností, ale skôr na **ilustráciu pôsobenia Božej moci**, ktorá neustále pôsobí v dejinách, vytvárajúc skutočné veľdiela milosti. Povedané stručne, svätci nie sú idoly, ktoré máme oslavovať, ale **ikony, ktoré máme čítať**. » (A. BOZZOLO)

3. septembra 2017 počas 22. nedele sa na všetkých nedeľných sv. omšiach na Slovensku čítal pastiersky list,  ktorým sa celá Cirkev na Slovensku oficiálne dozvedá o našom blahoslavenom donovi Titusovi. Ako saleziánska rodina máme osobitným spôsobom účasť na tejto radosti a  rovnako aj zodpovednosť za to, aby sme vnímali a prežívali jeho živý a presvedčivý výklad evanjelia. Pozrime sa teda spoločne na tie state Písma, ktoré nám don Titus svojim životom sprítomnil.

1. *Proste Pána žatvy, aby poslal robotníkov na svoju žatvu* (Mt 9,38) Pán si v roku 1950 volal mnohých, ale nepriateľské pomery voči Cirkvi hrozili zmariť ich cestu. Don Titus, ako vieme, obetavo, hrdinsky, s nasadením života pomáhal svojim mladším bratom na ceste k splneniu ich povolania. Aj dnes je v našej slovenskej Cirkvi (pozrite na čísla v seminároch) i v saleziánskej rodine (SDB i FMA) akútny problém zasvätených povolaní. Ježišova výzva nie je však určená len pre takéto dramatické časy nedostatku. Je to modlitba stále aktuálna, od začiatku Cirkvi, kedy sa ňou Ježiš obrátil na apoštolov, ale aj pre chvíle, kedy semináre i kláštory praskajú vo švíkoch. Prosba o robotníkov pre Pánovu žatvu sa rodí v srdciach tých, ktorí sú hlboko presvedčení o dôležitosti evanjelia, o dôležitosti Krista, teda inými slovami o dôležitosti kresťanskej viery pre svet okolo nás. Potrebujeme zasvätených hlásateľov evanjelia. Otázka mieri na každého jedného z nás. Nie preto, aby sme rozoberali objektívne a subjektívne príčiny nedostatku duchovných povolaní, ale aby sme skúmali, aká vrúcna a silná je naša modlitba aj v tejto oblasti. A nezabúdajme, že Ježišova túžba po robotníkoch vychádza z jeho lásky k opusteným zástupom. Z tohto hľadiska má prosba o povolania pre nás saleziánov aj veľký súvis s tým *Da mihi animas*, ktoré don Bosco tak veľmi prežíval. Opravdivá prosba o nové povolania, to nie je len zbožné opakovanie prosby alebo množenie pobožností. Súvisí s tým aj to, čo súčasný sv. Otec nazval pastoračným obrátením, ktoré očakáva od celej Cirkvi.

*Evangeli gaudium 27. Snívam o misijnej rozhodnosti schopnej všetko premeniť tak, aby sa zvyky, štýly, jazyk a všetky cirkevné štruktúry stali vhodnými prostriedkami na evanjelizáciu súčasného sveta – viac než prostriedkami sebazáchovy. Reformu štruktúr, ktorú si vyžaduje pastoračné obrátenie, možno chápať len v tomto zmysle: urobiť všetko tak, aby sa štruktúry stali viac misijnými; aby sa riadna pastorácia v každej zo svojich podôb stala expanzívnejšou a otvorenejšou, a tak všetkých, ktorí sú aktívni v pastoračnej službe, disponovala k postoju „vychádzania“ a pomáhala tak každému, komu Ježiš ponúka svoje priateľstvo, dať pozitívnu odpoveď. Ako hovoril Ján Pavol II. biskupom Oceánie, „každá obnova v Cirkvi musí mať za cieľ misiu, aby nepadla za obeť cirkevnej zahľadenosti do seba“.*

Tento pápežov sen je aj o tebe a o tvojom stredisku. O tom, či nepotrebujeme byť viac misijnými, či azda menej zahľadenými do seba a do svojich problémov. Niekedy aj do našich pobožností, praktík, nábožnosti, ktorá nevedie k radostnému rozdávaniu sa. Ako by sme inak nazvali CIRKEVNÚ zahľadenosť do seba? Problém nedostatku povolaní je aj problémom našej malej lásky k dušiam.

2. *... prešli sme zo smrti do života, lebo milujeme bratov ... Aj my sme povinní dávať život za bratov* (1Jn 3,14.16) Toto boli slová, pomocou ktorých Titus prekonal krízu neistoty a odhodlal sa na tretiu výpravu. Vezmime si ich viac do srdca a meditujme ich. Kresťanský život je nový život, ako často však na to zabúdame. Pohrúžení do našich všedných ťažkostí, urazení, ak nás druhí nechápu alebo ponížia, tak často strácame tú veľkú charakteristiku nového života a žijeme si v starom kvase urazenosti, závisti, porovnávania sa, posudzovania. Slová, ktoré inšpirovali dona Titusa, nie sú len slovami pre hrdinské a zlomové chvíle. Dnes, teraz znejú pre nás so svojou mocou a so svojou výzvou. Žiješ nový život v láske k bratom a sestrám ... alebo nie? Nezabúdajme, že láska to nie je len to, že sa s nikým nehnevám. Láska to nie je len to, že na lásku a priateľstvo odpovedám láskou a priateľstvom. Kristov nový život nás pozýva k hrdinskejšej láske, k budovaniu spoločenstva, k prijatiu aj tých ľahostajnejších. K tomu, aby sme nepodliehali znechuteniam, ale šírili radosť, dobro a horlivosť. Don Bosco, ako hlása istá internetová stránka, kdesi povedal: *Kto chce účinne pracovať, musí mať v srdci lásku a v práci trpezlivosť*. V každom prípade tento výrok obsahuje veľkú pravdu, najmä ak tou láskou v srdci je Kristova láska pripravená na akúkoľvek nelásku a ľahostajnosť odpovedať odpustením. Je to znak nového života. *Dávať život za svojich bratov* a sestry, to je naša povinnosť. To nie je len nejaký heroický čin, ktorým prídeme o život alebo o slobodu. To sú naše kroky smerom k nim, naše strácanie času, naše obetovania námah. Sv. Otec nám opäť k tomu hovorí: *V srdci evanjelia nachádzame intímne spojenie medzi evanjelizáciou a pomáhaním človeku, ktoré sa musí nevyhnutne prejaviť a rozvíjať v celej evanjelizačnej činnosti ...*  *Je to odkaz, na ktorý si neraz zvykneme a takmer mechanicky ho opakujeme, avšak bez toho, aby sme sa uistili, či má skutočný vplyv na náš život a na naše spoločenstvá. Aký je len nebezpečný a škodlivý tento zvyk, pre ktorý strácame údiv, nadšenie a entuziazmus, vyplývajúce zo života podľa evanjelia v bratstve a spravodlivosti! Božie slovo nás učí, že v našich bratoch a sestrách máme vnímať neustále pokračovanie vtelenia, určené pre každého z nás: „Čokoľvek ste urobili jednému z týchto mojich najmenších bratov, mne ste urobili“ (Mt 25, 40). Všetko, čo robíme pre druhých, má nadprirodzený rozmer: „Akou mierou budete merať vy, takou sa nameria aj vám“ (Mt 7, 2); a zároveň to zodpovedá aj Božiemu milosrdenstvu voči každému z nás: „Buďte milosrdní, ako je milosrdný váš Otec! Nesúďte a nebudete súdení. Neodsudzujte a nebudete odsúdení!  Odpúšťajte a odpustí sa vám. Dávajte a dajú vám... akou mierou budete merať vy, takou sa nameria aj vám“ (Lk 6, 36 – 38). Tieto texty vyjadrujú absolútnu prioritu „vychádzania zo seba smerom k bratovi“ ako jedno z dvoch hlavných prikázaní, na ktorých sú založené všetky morálne normy, a ako jasný znak rozlišovania na púti duchovného rastu – v odpovedi na úplne nezištný dar Boha. Práve preto „aj služba dobročinnej lásky je základným rozmerom misie Cirkvi a neoddeliteľným vyjadrením jej vlastnej podstaty“.[144] Ako Cirkev je podstatne misionárska, tak z jej podstaty nevyhnutne vyplýva aj účinná láska k blížnemu; súcit, ktorý chápe, pomáha a podporuje.*

Odpovedzme si sami na to, koľkokrát nespájame náš duchovný život s konkrétnou láskou k bratom, koľkokrát náš spoločný život v stredisku nie je výrazom nového života.

Nech teda meditácia nad týmito dvomi dôležitými prvkami – posolstvami života nášho blahoslaveného, vzbudia v nás potrebné rozhodnutia a prinesú nové odhodlania. Lebo don Titus nebude pre nás zaujímavý, kým nenájdeme v ňom miazgu evanjelia. A tiež tu nie je preto, aby sme sa ním hrdili. Je tu preto, aby nám dal podnety k našej obnove, aby sme boli viac evanjelioví, viac Boží a viac saleziánski.

Na zamyslenie

*1. Aká je moja pastoračná saleziánska horlivosť? V čom sa potrebujem obrátiť a vyjsť z mojej dúfajme aspoň cirkevnej uzavretosti?*

*2. Sú moje bratské vzťahy v stredisku novým životom, v ktorom dokážem milovať bratov (aj keď si to nezaslúžia), dávať za nich život (po kvapkách, nie vo veľkom hrdinskom čine)?*

*3. Bude don Titus a jeho život pre mňa cestou obrátenia? Alebo zostane pre mňa iba chvíľkou hrdosti alebo nepovšimnutým znamením?*

Nekrológ-september

**Rudolf Lenharčík** \*15.7.1941 +30.9.2014

(stredisko Bratislava-Daliborovo

 Rudko Lenharčík sa narodil v Ivanke pri Dunaji. V roku 1960 sa vyučil za zámočníka. V roku 1967 maturoval na SVŠ pre pracujúcich v Bratislave, následne pracoval ako odborný referent hospodárskej správy Filozofickej fakulty Univerzity Komenského v Bratislave.

 Po revolúcii v roku 1990 absolvoval katechetický kurz v Bratislave a následne pôsobil ako katechéta na základnej škole. Zamestnanie sa mu stalo povolaním a v duchu učenia dona Bosca sa venoval mládeži.

 Saleziánom spolupracovníkom sa stal 16.1.1994 v stredisku Bratislava- Petržalka.

 Venoval sa aj publikačnej činnosti. Svoje články uverejňoval v Spravodaji združenia saleziánskych spolupracovníkov. Svojou tvorbou sa zameral najmä na deti a mládež. V roku 2007 debutoval knižočkou Srdce Matky. Prispieval i do časopisu Posol, rádia Lumen, ročenky Spolku sv. Vojtecha. Finančne podporoval akcie pre mladých.

 Náš „ Modliaci Mojžiš“ je pochovaný cintoríne v Ivanke pri Dunaji.

 V rámci roka kresťanskej kultúry usporiadali v Trnave prezentáciu poviedok Rudka Lenharčíka: Od srdca k srdcu. Jeho poviedky majú jedného spoločného menovateľa, lásku k Bohu a k blížnemu. Je to láska medzi mužom a ženou, rodičmi a deťmi a súrodencami.

 K don Boscovi sa modlil takto:

*Dobrotivý Bože, ktorý si obdaroval*

*svätého Jána Bosca láskavosťou a obetavosťou k mladým,*

*prosím ťa,*

*vtlač do môjho srdca lásku a poslušnosť, čistotu a zbožnosť,*

*aby som bol mládeži vždy a všade príkladom.*

*Skrze Krista, nášho Pána . Amen.*